ᑭᓲᕙ ᐆᒻᒪᖅᑯᑎᑦ ᐊᑭᖏᓐᓂᒃ ᐊᑭᑦᑐᕆᐊᖁᔨᓂᕐᒧᑦ ᑐᒃᓯᕋᐅᑦ?

ᐆᒻᒪᖅᑯᑎᑦ ᐊᑭᖏᓐᓂᒃ ᐊᑭᑦᑐᕆᐊᖁᔨᓂᕐᒧᑦ ᑐᒃᓯᕋᐅᑦ (GRA) ᑐᒃᓯᕋᐅᑎᐅᕗᖅ ᐆᒻᒪᖅᑯᑎᑦ ᐊᑭᖏᓐᓂᒃ ᐊᓯᔾᔩᖁᔨᓂᕐᒧᑦ.

**ᖃᓄᕐᓕ ᖁᓪᓕᖅ ᐆᒻᒪᖅᑯᑎᓕᕆᔨᒃᑯᑦ ᑎᒥᖁᑖ ᐱᓂᐊᖅᐸᑦ ᐊᖏᖅᑕᐅᒍᑎᒃ GRA−ᒧᑦ?**

GRA ᑐᕌᖓᕗᖅ ᒪᕐᕈᐃᓕᖅᑲᖓᔪᓄᑦ:

1. ᑮᓇᐅᔭᓕᐊᖑᔭᕆᐊᓕᖕᓄᑦ ᓈᒻᒪᒃᓯᓕᕈᑕᐅᔪᓐᓇᖅᑐᑦ ᖁᓪᓕᖅ ᐆᒻᒪᖅᑯᑎᓕᕆᔨᒃᑯᑦ ᐊᐅᓚᑦᑎᔾᔪᑎᓄᑦ ᐊᑭᓕᖅᓱᕆᐊᓕᖏᓐᓄᑦ.
2. ᖃᐅᔨᓗᒋᑦ ᖃᓄᖅ ᖁᓪᓕᖅ ᐆᒻᒪᖅᑯᑎᓕᕆᔨᒃᑯᑦ ᑲᑎᖅᓱᐃᓲᖑᖕᒪᖔᑕ ᑮᓇᐅᔭᖅᑖᕆᔭᐅᕙᓪᓕᐊᔪᓂᒃ ᐊᑭᓕᖅᓱᐃᔨᒋᕙᒃᑕᖏᓐᓂᒃ.

ᑭᒃᑯᑦ ᑭᖑᓪᓕᖅᐹᖅᓯᐅᑎᒥᒃ ᐋᖅᑭᒃᓯᖃᑦᑕᖅᐸᑦ ᐆᒻᒪᖅᑯᑎᑦ ᐊᑭᖏᓐᓂᒃ ᐊᓯᔾᔨᕆᐊᖁᔨᓂᕐᒧᑦ ᓄᓇᕗᒻᒥ?

ᑐᒃᓯᕋᐅᑎ ᒥᓂᔅᑕᒧᑦ ᑲᒪᒋᔭᓕᖕᒧᑦ ᖁᓪᓕᖅ ᐆᒻᒪᖅᑯᑎᓕᕆᔨᒃᑯᑦ ᑎᒥᖓᓄᑦ ᑐᓂᔭᐅᓂᐊᖅᐳᑦ. ᒥᓂᔅᑕ ᑲᒪᒋᔭᒃᓴᓕᒃ ᖁᓪᓕᖅ ᐆᒻᒪᖅᑯᑎᓕᕆᔨᒃᑯᓐᓄᑦ ᑭᖑᓪᓕᖅᐹᒥ ᐋᖅᑭᒃᓯᓂᐊᖅᐳᖅ ᐆᒻᒪᖅᑯᑎᑦ ᐊᑭᖏᑦ ᐊᓯᔾᔨᖅᑕᐅᖁᓗᒋᑦ. ᒥᓂᔅᑕ ᐅᖃᐅᔾᔭᐅᖃᑦᑕᕈᒪᕗᖅ ᐆᒻᒪᖅᑯᑎᑦ ᐊᑭᖏᓐᓂᒃ ᕿᒥᕐᕈᔩᑦ ᑲᑎᒪᔨᖏᓐᓂᑦ ᐊᒻᒪ ᓄᓇᕗᑦ ᒐᕙᒪᖓᓂ ᓯᕗᓕᖅᑎᑦ ᑲᑎᒪᔨᖏᓐᓂᑦ.

ᑭᒃᑰᕙᑦ ᐆᒻᒪᖅᑯᑏᑦ ᐊᑭᖏᓐᓂᒃ ᕿᒥᕐᕈᔩᑦ ᑲᑎᒪᔨᖏᑦ?

ᐆᒻᒪᖅᑯᑎᑦ ᐊᑭᖏᓐᓂᒃ ᕿᒥᕐᕈᔩᑦ ᑲᑎᒪᔨᖏᑦ ᐃᓛᒃᑰᖅᑐᑦ ᐅᖃᐅᔾᔪᐃᔨᑦ ᑎᒥᖏᑦ ᕿᒥᕐᕈᕙᒃᖢᑎᒃ ᐊᒻᒪ ᐊᑐᓕᖁᔨᕙᒃᖢᑎᒃ ᖁᓪᓕᖅ ᐆᒻᒪᖅᑯᑎᓕᕆᔨᒃᑯᑦ ᑐᒃᓯᕋᐅᑎᖏᓐᓂᒃ ᐆᒻᒪᖅᑯᑎᑦ ᐊᑭᖏᓐᓂᒃ ᐊᓯᔾᔨᖁᔭᐅᔪᓂᒃ.

**ᖃᓄᐃᒻᒪᑦ ᖁᓪᓕᖅ ᐆᒻᒪᖅᑯᑎᓕᕆᔨᒃᑯᑦ ᑎᒥᖓᑦ ᐆᒻᒪᖅᑯᑎᑦ ᐊᑭᖏᓐᓂᒃ ᐊᓯᔾᔩᖁᔨᕙᑦ?**

ᖁᓪᓕᖅ ᐆᒻᒪᖅᑯᑎᓕᕆᔨᒃᑯᑦ ᑮᓇᐅᔭᓕᐊᕆᔭᕆᐊᓕᖏᑦ ᐊᓯᔾᔨᖅᓯᒪᓕᖅᐳᑦ ᐃᖏᕐᕋᓂᕐᒧᑦ ᐊᑭᑦᑐᕆᐊᖅᓯᒪᓕᕐᓂᖓᓄᑦ. ᐆᒻᒪᖅᑯᑎᑦ ᐊᑭᖏᑦ ᐊᓯᔾᔨᖅᑕᐅᔪᑦ ᐆᒻᒪᖅᑯᑎᓕᕆᔨᒃᑯᑦ ᒫᓐᓇ ᑮᓇᐅᔭᓕᐊᕆᔭᕆᐊᓕᖏᓐᓄᑦ ᐊᑭᓕᐅᑕᐅᓂᐊᖅᐳᑦ.

ᖁᓪᓕᖅ ᐆᒻᒪᖅᑯᑎᓕᕆᔨᒃᑯᑦ ᑮᓇᐅᔭᖅᑖᕆᔭᕆᐊᓕᖏᑦ ᑲᑎᖦᖢᒋᑦ ᐊᑭᖏᑦ ᐊᑭᓕᖅᓱᐃᕙᒃᑐᓂᒃ ᐆᒻᒪᖅᑯᑎᖃᖅᑎᑦᑎᓂᕐᒧᑦ (ᐊᐅᓚᓂᕆᔭᖏᓐᓄᑦ ᐋᖅᑭᐅᒪᐃᓐᓇᕈᑎᓄᓪᓗ, ᑮᓇᐅᔭᓕᐊᓄᑦ ᐊᑭᓕᖅᓱᖅᑕᐅᔾᔪᑎᓄᓪᓗ, ᖃᖓᑦᑕᐅᑎᒃᓴᓄᑦ, ᐅᖅᓱᐊᓗᖕᒧᑦ ᐊᒻᒪ ᐆᒻᒪᖅᑯᑎᓕᕆᔾᔪᑎᑦ ᒪᑭᒪᔾᔪᑎᖏᑕ ᓄᑖᙳᕆᐊᖅᑕᐅᓂᖏᓐᓄᑦ ᐊᒻᒪ ᓴᓇᔭᐅᒃᑲᓐᓂᖅᑐᓄᑦ).

ᒫᓐᓇ ᐆᒻᒪᖅᑯᑎᑦ ᐊᑭᖓᑕ ᐋᖅᑭᒃᓯᒪᓂᖓ ᖃᓄᐃᓕᖓᕙ?

ᖁᓪᓕᖅ ᐆᒻᒪᖅᑯᑎᓕᕆᔨᒃᑯᑦ ᓄᓇᕗᓕᒫᒧᑦ ᐆᒻᒪᖅᑯᑎᑦ ᐊᑭᖏᓐᓄᑦ ᓅᓯᒪᓕᖅᐳᑦ ᐊᔾᔨᖃᖅᑎᑦᑎᓂᖅᓴᐅᓪᓗᓂᑦ ᐆᒻᒪᖅᑯᑎᖃᖅᑎᓕᒫᓂᑦ. ᓄᓇᕗᓕᒫᒥᑦ ᐊᑭᓕᖅᓱᖅᑕᐅᕙᒃᑐᖅ ᒪᓕᒃᖢᒍ, ᐊᑭᓕᖅᓱᐃᕙᒃᑐᓕᒫᑦ ᐊᔾᔨᒌᓂᒃ ᐊᑭᓕᖅᓱᐃᓇᔭᖅᐳᑦ ᓄᓇᖅᑲᑎᒌᙱᑦᑑᒐᓗᐊᑦ.

ᓄᓇᕗᓕᒫᒧᑦ ᐊᑭᖏᑦᑕ ᐃᓗᐊᓂᑦ ᐃᓛᒃᑯᑦ ᐆᒻᒪᖅᑯᑎᑦ ᐊᑭᖃᖅᐳᑦ ᒐᕙᒪᒧ, ᕼᐋᒻᒪᓚᓄᑦ ᑖᒃᓰᔭᖅᑐᓄᑦ ᐊᒻᒪᓗ ᒐᕙᒪᒃᑰᙱᑦᑐᑦ ᐆᒻᒪᖅᑯᑎᖃᖅᑎᓄᑦ. ᒐᕙᒪᒧᑦ ᐊᑭᖏᑦ ᐊᑭᑐᓂᖅᓴᐅᕗᑦ ᕼᐋᒻᒪᓚᒃᑯᑦ ᑖᒃᓰᔭᖅᑐᑦ ᒐᕙᒪᒃᑰᙱᑦᑐᓪᓗ ᐊᑭᑭᓐᓂᖅᓴᐅᔪᓐᓇᖅᓯᓪᓗᑎᒃ.

**ᖃᓄᐃᓕᐅᕆᐊᖃᖅᐸᑦ ᐆᒻᒪᖅᑯᑎᑦ ᐊᑭᖏᓐᓂᒃ ᐊᑭᑦᑐᕆᐊᖁᔨᓂᕐᒧᑦ ᑐᒃᓯᕋᐅᑎᒥᒃ ᑐᓂᓯᓂᐊᖅᑐᑦ?**

1. ᖁᓪᓕᖅ ᐆᒻᒪᖅᑯᑎᓕᕆᔨᒃᑯᑦ ᑐᒃᓯᕋᐅᒻᒥᒃ ᑐᓂᓯᓂᐊᖅᐳᑦ ᒥᓂᔅᑕᒧᑦ ᑲᒪᒋᔭᒃᓴᓕᖕᒧᑦ ᖁᓪᓕᖅ ᐆᒻᒪᖅᑯᑎᓕᕆᔨᒃᑯᓐᓄᑦ ᐊᓯᔾᔨᖁᔭᐅᔪᑦ ᐊᖏᖅᑕᐅᖁᓪᓗᒋᑦ ᐆᒻᒪᖅᑯᑎᓄᑦ ᐊᑭᖏᑦ.
2. ᒥᓂᔅᑕ ᐅᖃᐅᔾᔭᐅᔪᒪᓂᐊᖅᐳᖅ ᐆᒻᒪᖅᑯᑎᑦ ᐊᑭᖏᓐᓂᒃ ᕿᒥᕐᕈᔩᑦ ᑲᑎᒪᔨᖏᓐᓄᑦ ᖁᓪᓕᖅ ᐆᒻᒪᖅᑯᑎᓕᕆᔨᒃᑯᑦ ᐊᓯᔾᔨᖅᑕᐅᖁᔭᐅᔪᖅ ᐱᔾᔪᑎᒋᓪᓗᒋᑦ.
3. ᐆᒻᒪᖅᑯᑎᑦ ᐊᑭᖏᓐᓂᒃ ᕿᒥᕐᕈᔩᑦ ᑲᑎᒪᔨᖏᑦ ᑐᒃᓯᕋᐅᑎᒥᒃ ᕿᒥᕐᕈᓂᐊᖅᐳᑦ ᑐᓴᕋᓱᐊᕐᓗᑎᒡᓗ ᑭᒃᑯᑐᐃᓐᓇᕐᓂᑦ, ᐊᑐᓕᖁᔨᔾᔪᑎᓂᒃ ᑐᓂᓯᓕᕐᓗᑎᒃ ᒥᓂᔅᑕᒧᑦ ᑲᒪᒋᔭᒃᓴᓕᖕᒧᑦ ᖁᓪᓕᖅ ᐆᒻᒪᖅᑯᑎᓕᕆᔨᒃᑯᓐᓄᑦ.
4. ᒥᓂᔅᑕ ᑐᓴᕐᕕᖃᕋᓱᓚᐅᕐᓗᓂᑦ ᓯᕗᓕᖅᑎᑦ ᑲᑎᒪᔨᖏᓐᓂᑦ ᐊᑐᒐᒃᓴᖃᓕᖅᑎᑦᑎᓂᐊᖅᑐᖅ ᖁᓪᓕᒃᑯᑦ ᐆᒻᒪᖅᑯᑎᓕᕆᔨᒃᑯᖏᓐᓂᑦ.

ᖃᓄᖅ ᐊᑯᓂᐅᑎᒋᔪᖅ GRA−ᓕᕆᓇᔭᖅᐸᑦ?

ᑲᑎᒪᔩᑦ ᕿᒥᕐᕈᓇᔭᖅᑐᑦ ᑕᖅᑭᑦ 6−ᐸᓗᖕᓄᑦ ᖁᓪᓕᒃᑯᑦ ᑐᓂᓯᓚᐅᖅᑎᓪᓗᒋᑦ GRA−ᒥᑦ. ᒥᓂᔅᑕ ᐋᖅᑭᒃᓯᓂᐊᖅᐳᖅ ᐅᓪᓗᑦ 30 ᐃᓗᐊᓂ ᐆᒻᒪᖅᑯᑎᑦ ᐊᑭᖏᓐᓂᒃ ᕿᒥᕐᕈᔩᑦ ᑲᑎᒪᔨᖏᑦ ᐱᓚᐅᖅᑎᓪᓗᒋᑦ ᑭᖑᓪᓕᖅᐹᖅᓯᐅᑎᒥᒃ ᐅᓂᒃᑳᓕᐊᒥᒃ.

ᑭᒃᑯᑐᐃᓐᓇᐃᑦ ᖃᓄᖅ ᐃᓚᐅᔪᓐᓇᖅᐸᑦ ᐆᒻᒪᖅᑯᑎᑦ ᐊᑭᖏᓐᓂᒃ ᕿᒥᕐᕈᔩᑦ ᑲᑎᒪᔨᖏᑦ ᕿᒥᕐᕈᓕᖅᐸᑕ ᖁᓪᓕᖅ ᐆᒻᒪᖅᑯᑎᓕᕆᔨᒃᑯᑦ ᐆᒻᒪᖅᑯᑎᑦ ᐊᑭᖏᓐᓂᒃ ᐊᑭᑦᑐᕆᐊᖁᔨᓂᕐᒧᑦ ᑐᒃᓯᕋᐅᑎᒥᒃ?

ᐆᒻᒪᖅᑯᑎᑦ ᐊᑭᖏᓐᓂᒃ ᕿᒥᕐᕈᔩᑦ ᑲᑎᒪᔨᖏᑦ ᐃᓄᖕᓂᒃ ᑐᓴᖅᑎᑦᑎᓂᐊᖅᐳᑦ ᖃᓄᖅ ᐃᓚᐅᔪᓐᓇᕐᒪᖔᑕ ᐆᒻᒪᖅᑯᑎᑦ ᐊᑭᖏᓐᓂᒃ ᕿᒥᕐᕈᔩᑦ ᑲᑎᒪᔨᖏᑦ ᕿᒥᕐᕈᓕᖅᐸᑕ ᑐᓴᖅᑎᑦᑎᔾᔪᑎᒃᑯᑦ ᓄᓇᕗᒻᒥ ᐱᕙᓪᓕᐊᔪᓕᕆᔨᓄᑦ.

**ᓇᒧᑦ ᑭᓇᑐᐃᓐᓇᖅ ᑐᓴᕆᐊᒃᑲᓐᕈᓐᓇᖅᐸ ᐆᒻᒪᖅᑯᑎᑦ ᐊᑭᖏᓐᓂᒃ ᐊᑭᑦᑐᕆᐊᖁᔨᓂᕐᒧᑦ ᑐᒃᓯᕋᐅᑎᐅᑉ ᒥᒃᓵᓄᑦ?**

ᖁᓪᓕᒃᑯᑦ ᑐᒃᓯᕋᐅᑎᖓ ᑕᑯᔭᐅᔪᓐᓇᖅᑐᖅ ᐃᑭᐊᖅᑭᕕᒃᑯᑦ ᐅᕙᓂ www.qec.nu.ca. ᐅᓄᖅᑐᓕᐅᖅᓯᒪᔪᑦ ᐊᑐᐃᓐᓇᐅᑎᑕᐅᔪᓐᓇᕐᒥᔪᑦ ᑐᒃᓯᕋᐅᑕᐅᒍᑎᒃ ᖃᐅᔨᒋᐊᕐᕕᒋᓗᒋᑦ ᖁᓪᓕᒃᑯᑦ ᑐᒃᓯᕋᐅᑎᖓᓄᑦ ᑭᒡᒐᖅᑐᐃᔨ, ᐅᓚᐹᓐᔨ ᐊᑎᕗᒥ ᐅᕙᓂ oadewumi@qec.nu.ca ᐅᕝᕙᓘᓐᓃᑦ 1-867-979-7590.